CELEX: 32020R0977
Language: lt
Date: 2020-07-07 00:00:00
Title: Komisijos įgyvendinimo reglamentas (ES) 2020/977 2020 m. liepos 7 d. kuriuo dėl COVID-19 pandemijos nukrypstama nuo reglamentų (EB) Nr. 889/2008 ir (EB) Nr. 1235/2008 nuostatų dėl ekologiškų produktų gamybos kontrolės (Tekstas svarbus EEE)

8.7.2020   
               
               
                  LT
               
               
                  Europos Sąjungos oficialusis leidinys
               
               
                  L 217/1
               
            
         KOMISIJOS ĮGYVENDINIMO REGLAMENTAS (ES) 2020/977
         2020 m. liepos 7 d.
         kuriuo dėl COVID-19 pandemijos nukrypstama nuo reglamentų (EB) Nr. 889/2008 ir (EB) Nr. 1235/2008 nuostatų dėl ekologiškų produktų gamybos kontrolės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 28 straipsnio 6 dalį, 30 straipsnio 2 dalies trečią pastraipą ir 38 straipsnio c, d ir e punktus,
         kadangi:
         
                     (1)
                  
                  
                     COVID-19 pandemija ir valstybėse narėse bei trečiosiose šalyse nacionalinėmis priemonėmis nustatyti dideli judėjimo apribojimai yra išskirtinis ir precedento neturintis iššūkis valstybėms narėms ir ūkio subjektams, vykdantiems Reglamente (EB) Nr. 834/2007 ir Komisijos reglamentuose (EB) Nr. 889/2008 (2) ir (EB) Nr. 1235/2008 (3) nustatytą kontrolę;
                  
               
                     (2)
                  
                  
                     remiantis iš valstybių narių gauta informacija, būtina nukrypti nuo tam tikrų reglamentų (EB) Nr. 889/2008 ir (EB) Nr. 1235/2008 nuostatų;
                  
               
                     (3)
                  
                  
                     vykdant oficialią kontrolę ir kitą oficialią veiklą, patenkančią į Europos Parlamento ir Tarybos reglamento (ES) 2017/625 (4) taikymo sritį, Komisijos įgyvendinimo reglamentu (ES) 2020/466 (5) valstybėms narėms leidžiama iki 2020 m. rugpjūčio 1 d. taikyti laikinąsias rizikos žmonių, gyvūnų ir augalų sveikatai bei gyvūnų gerovei išvengimo priemones susiklosčius specifinėms su COVID-19 susijusioms aplinkybėms;
                  
               
                     (4)
                  
                  
                     visų pirma, kelios valstybės narės ir suinteresuotieji subjektai pranešė Komisijai, kad dėl tų apribojimų ir su jais susijusių sutrikdymų pablogėjo jų galimybės tikrinti ekologiškų produktų atitiktį reikalavimams. Paprastai, kad galėtų atlikti fizinius patikrinimus oficialios kontrolės tikslais, kompetentingų institucijų arba, jei taikoma, kontrolės institucijų ir kontrolės įstaigų darbuotojai turi lankytis pas ūkio subjektus ir (arba) keliauti dideliais atstumais. Šiuo metu keliauti ir atlikti fizinius patikrinimus draudžiama arba taikomi griežti apribojimai dėl nacionalinių priemonių, todėl kompetentinga institucija arba, jei taikoma, kontrolės institucija ar kontrolės įstaiga turėtų turėti galimybę savo kontrolę grįsti dokumentų tikrinimais ir vietoj fizinių patikrinimų kurį laiką naudoti visas turimas nuotolinio ryšio priemones. Kalbant apie mažos rizikos ūkio subjektus, kompetentingos institucijos arba, jei taikoma, kontrolės institucijos ar kontrolės įstaigos nustatytus vykdant Reglamento (EB) Nr. 834/2007 27 straipsnio 3 dalyje nurodytą rizikos įvertinimo procedūrą, vietoj fizinių patikrinimų būtų tikslinga atlikti tokius dokumentų tikrinimus. Be to, dėl judėjimo apribojimų buvo vėluojama atlikti metinius tikrinimus, todėl kompetentingai institucijai arba, jei taikoma, kontrolės institucijoms ar kontrolės įstaigoms buvo sudėtinga laikytis savo įsipareigojimų atlikti su tam tikro profilio ūkio subjektais susijusius papildomus atsitiktinius patikrinimus, patikrinimus iš anksto nepranešus ir bandinių ėmimą;
                  
               
                     (5)
                  
                  
                     ūkio subjektams ir toliau turėtų būti suteikiama galimybė prisijungti prie ekologinės gamybos sistemos. Tačiau, kol baigus galioti su COVID-19 pandemija susijusioms nacionalinėms priemonėms bus atnaujinta įprasta kontrolės veikla, kompetentingai institucijai arba, jei taikoma, kontrolės institucijai ar kontrolės įstaigai turėtų būti leidžiama atidėti fizinius patikrinimus ir pasikliauti dokumentų tikrinimais, įskaitant patikrinimus, atliekamus naudojant turimas nuotolinio ryšio priemones, kol bus galima atnaujinti operacijas;
                  
               
                     (6)
                  
                  
                     labai svarbu ir toliau laiku atlikti tyrimus dėl įtariamų ekologinės gamybos taisyklių pažeidimų ir neatitikimų. Todėl tikslinga numatyti, kad tokie tyrimai būtų atliekami naudojant visas turimas priemones, kartu suteikiant kontrolės institucijoms ir kontrolės įstaigoms galimybę vėliau atlikti būtinus fizinius patikrinimus;
                  
               
                     (7)
                  
                  
                     dėl COVID-19 pandemijos valstybių narių taikomi judėjimo apribojimai šiuo metu trukdo valstybėms narėms, kontrolės įstaigoms ir valstybėms narėms, taip pat valstybėms narėms ir Komisijai laiku keistis informacija apie tyrimus, atliekamus siekiant nustatyti aptiktų neatitikimų ar pažeidimų kilmę. Todėl reikėtų pratęsti tam tikrus terminus;
                  
               
                     (8)
                  
                  
                     šiuo metu dėl COVID-19 pandemijos valstybių narių taikomi judėjimo apribojimai taip pat gali paveikti kompetentingų institucijų galimybes atlikti metinius kontrolės įstaigų, kurioms pavestos kontrolės užduotys, patikrinimus. Būtina patikslinti, kad vietoj metinių patikrinimų kompetentinga institucija gali laikinai atlikti priežiūros auditus;
                  
               
                     (9)
                  
                  
                     be to, dėl priemonių, nustatytų siekiant apsaugoti žmonių sveikatą, transportui taikomi griežti apribojimai daro poveikį kurjerių tarnybų, kurios turėtų įteikti spausdintą ir ranka pasirašytą importuojamų siuntų patikrinimo sertifikato popierinę versiją, veiklai. Dėl šios priežasties taip pat būtina nukrypti nuo atitinkamų Reglamento (EB) Nr. 1235/2008 nuostatų, susijusių su įpareigojimu turėti popierinę patikrinimo sertifikato versiją;
                  
               
                     (10)
                  
                  
                     šis reglamentas turėtų būti taikomas iki 2020 m. rugsėjo mėn. pabaigos. Tačiau mažos rizikos ūkio subjektų, kompetentingos institucijos arba, jei taikoma, kontrolės institucijos ar kontrolės įstaigos nustatytų vykdant Reglamento (EB) Nr. 834/2007 27 straipsnio 3 dalyje nurodytą rizikos įvertinimo procedūrą, atveju turėtų būti leidžiama vietoj fizinių patikrinimų dokumentų tikrinimus atlikti iki 2020 m. gruodžio mėn. pabaigos. Atsižvelgiant į kelių valstybių narių pateiktą informaciją, tikslinga nustatyti, kad šis reglamentas būtų taikomas atgaline data nuo 2020 m. kovo 1 d. Be to, bandinių ėmimo, papildomų atsitiktinių patikrinimų ir patikrinimų iš anksto nepranešus skaičius turėtų būti apskaičiuojamas visiems 2020 m. Todėl šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (11)
                  
                  
                     po COVID-19 pandemijos protrūkio Kinijoje ši šalis kelionių apribojimus taiko nuo 2020 m. sausio mėn. pradžios. Dėl šios priežasties tikslinga numatyti ankstesnę šio reglamento taikymo Kinijoje vykdomai kontrolės veiklai datą;
                  
               
                     (12)
                  
                  
                     šiame reglamente nustatytos priemonės atitinka Ekologinės gamybos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Nuo Reglamento (EB) Nr. 889/2008 nukrypti leidžiančios nuostatos
            
               1.   Nukrypstant nuo Reglamento (EB) Nr. 889/2008 65 straipsnio 1 dalies, mažos rizikos ūkio subjektų, kompetentingos institucijos arba, jei taikoma, kontrolės institucijos ar kontrolės įstaigos nustatytų vykdant Reglamento (EB) Nr. 834/2007 27 straipsnio 3 dalyje nurodytą rizikos įvertinimo procedūrą, atveju, kai dėl nacionalinių priemonių, susijusių su COVID-19 pandemija, taikomi judėjimo apribojimai, vietoj fizinių patikrinimų, kurių tikslas – metinis patikrinimas ir ekologinės gamybos ūkio subjektų patvirtinamųjų dokumentų atnaujinimas, gali būti atliekami dokumentų tikrinimai. Mažos rizikos ūkio subjektų, kompetentingos institucijos arba, jei taikoma, kontrolės institucijos ar kontrolės įstaigos nustatytų vykdant Reglamento (EB) Nr. 834/2007 27 straipsnio 3 dalyje nurodytą rizikos įvertinimo procedūrą, atveju tie dokumentų tikrinimai prireikus taip pat gali būti atliekami naudojant visas turimas nuotolinio ryšio priemones.
            
            
               2.   Kitų nei šio straipsnio 1 dalyje nurodytų ūkio subjektų ir ūkio subjektų, norinčių pirmą kartą prisijungti prie ekologinės gamybos sistemos, atveju ir visais kitais atvejais, pavyzdžiui, pripažinimo atgaline data, kai dėl nacionalinių priemonių, susijusių su COVID-19 pandemija, taikomi judėjimo apribojimai, Reglamento (EB) Nr. 889/2008 65 straipsnio 1 dalyje nurodytas fizinis patikrinimas atliekamas, kai tik valstybėse narėse ir atitinkamoje trečiojoje šalyje, baigus galioti su COVID-19 pandemija susijusioms nacionalinėms priemonėms, galima atnaujinti kontrolės ir sertifikavimo veiklą. Iki to momento dokumentų tikrinimai, kurių tikslas – metinis patikrinimas, ekologinės gamybos ūkio subjektų patvirtinamųjų dokumentų išdavimas ir atnaujinimas bei pripažinimas atgaline data, gali būti atliekami, jei reikia, taip pat naudojant visas turimas nuotolinio ryšio priemones.
            
            
               3.   Nukrypstant nuo Reglamento (EB) Nr. 889/2008 65 straipsnio 2 dalies, bandinių, kuriuos kiekvienais metais turi paimti ir ištirti kontrolės įstaiga arba kontrolės institucija, skaičius kiekvienais metais turi atitikti bent 2 % viso jos kontroliuojamų ūkio subjektų skaičiaus.
            
            
               4.   Nukrypstant nuo Reglamento (EB) Nr. 889/2008 92a straipsnio 4 dalies antros pastraipos antro sakinio, atsakymas į tame sakinyje nurodytą pranešimą apie reikalavimų neatitinkančius produktus išsiunčiamas per 60 kalendorinių dienų nuo pradinio pranešimo pateikimo dienos.
            
            
               5.   Nukrypstant nuo Reglamento (EB) Nr. 889/2008 92c straipsnio 2 dalies antros pastraipos b punkto, pagal to reglamento 65 straipsnio 4 dalį atliekami papildomi atsitiktiniai patikrinimai apima bent 5 % pagal sutartį veiklą vykdančių ūkio subjektų, atsižvelgiant į rizikos kategoriją.
            
            
               6.   Nukrypstant nuo Reglamento (EB) Nr. 889/2008 92c straipsnio 2 dalies antros pastraipos c punkto, bent 5 % visų patikrinimų ir tikrinimų vietoje pagal 65 straipsnio 1 ir 4 dalis atliekami iš anksto nepranešus.
            
            
               7.   Nukrypstant nuo Reglamento (EB) Nr. 889/2008 92e straipsnio, tame straipsnyje nurodytas kontrolės įstaigos metinis patikrinimas, kurį planuojama atlikti iki 2020 m. rugsėjo 30 d., gali būti pakeistas metiniu priežiūros auditu, taip pat atliekamu naudojant visas turimas nuotolinio ryšio priemones, jei dėl nacionalinių neatidėliotinų priemonių, susijusių su COVID-19 pandemija atitinkamoje valstybėje narėje, kompetentinga institucija tokio patikrinimo atlikti negali.
            
         
         
            2 straipsnis
            Nuo Reglamento (EB) Nr. 1235/2008 nukrypti leidžiančios nuostatos
            
               1.   Nukrypstant nuo Reglamento (EB) Nr. 1235/2008 13 straipsnio 2 dalies, patikrinimo sertifikatą išduoda atitinkama kontrolės institucija arba kontrolės įstaiga, įtraukdama visą būtiną informaciją ir Prekybos kontrolės ir ekspertizių sistemoje (TRACES) patvirtindama 18 langelį. Patikrinimo sertifikatą patvirtina atitinkama valstybės narės kompetentinga institucija, patvirtindama TRACES 20 langelį, o TRACES sistemoje jį pildo pirmasis gavėjas.
            
            
               2.   Nukrypstant nuo Reglamento (EB) Nr. 1235/2008 13 straipsnio 6 dalies, tikrindama siuntą atitinkama valstybės narės kompetentinga institucija patvirtina patikrinimo sertifikatą patvirtindama TRACES 20 langelį.
            
            
               3.   Nukrypstant nuo Reglamento (EB) Nr. 1235/2008 15 straipsnio 4 dalies pirmos pastraipos antro sakinio, atsakymas į tame sakinyje nurodytą pranešimą apie reikalavimų neatitinkančius produktus išsiunčiamas per 60 kalendorinių dienų nuo pradinio pranešimo atsiuntimo dienos.
            
         
         
            3 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. kovo 1 d. iki 2020 m. rugsėjo 30 d.
            Tačiau 1 straipsnio 1 dalis taikoma nuo 2020 m. kovo 1 d. iki 2020 m. gruodžio 31 d.
            1 straipsnio 3, 5 ir 6 dalys taikomos nuo 2020 m. sausio 1 d. iki 2020 m. gruodžio 31 d.
            Kinijoje vykdomai kontrolės veiklai šis reglamentas taikomas nuo 2020 m. sausio 1 d. iki 2020 m. rugsėjo 30 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. liepos 7 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 189, 2007 7 20, p. 1.
         
            (2)  2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL L 250, 2008 9 18, p. 1).
         
            (3)  2008 m. gruodžio 8 d. Komisijos reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL L 334, 2008 12 12, p. 25).
         
            (4)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą (OL L 95, 2017 4 7, p. 1).
         
            (5)  2020 m. kovo 30 d. Komisijos įgyvendinimo reglamentas (ES) 2020/466 dėl laikinųjų rizikos žmonių, gyvūnų ir augalų sveikatai bei gyvūnų gerovei išvengimo priemonių esant tam tikriems dideliems valstybių narių kontrolės sistemų sutrikimams dėl koronaviruso sukeltos ligos (COVID-19) (OL L 98, 2020 3 31, p. 30).